text: Arbejdsdagen fordampede
  17 december 2010 kl. 13.52
  Morgenens voldsomme kemikalieudslip betød lukning af flere virksomheder i industriområdet nord for mejeriet i Taulov. Flere valgte at holde sig væk på grund af risikoen - og stanken.
  En af virksomhederne er Domestic Denmark, hvis direktør blev opmærksom på udslippet, da han mødte en vejspærring tæt på virksomheden, der er storleverandør til camping-branchen. Han måtte aflyse et planlagt fællesmøde for 18 sælgere, som kom fra bl.a. Nordjylland og Sjælland.
  
  Frygtelig stank
  Og da han sidst på formiddagen kom ind til virksomheden ventede en frygtelig stank:
  - Min virksomhed har et automatisk udluftningssystem, som sætter i gang klokken 06.00 om morgenen, så der er frisk luft, når medarbejderne møder ind klokken 08.00.
   
  - Men i dag var det kemikaliedampene fra Arla, der lugtede af. Det betød, at vi ikke kunne være i virksomheden, før der var blevet luftet ud. Så man kan i sandhed sige, at vi har oplevet en fredag, som mere eller mindre fordampede, siger Per Flensted.
  